Karsmokkelaars se planne gepootjieFoto verskaf deur SAPD Limpopo Persone wat Vrydag ŉ voertuig van Suid-Afrika na Zimbabwe wou smokkel, se poging is gestuit toe Limpopo se polisiekommissaris die voertuig vanuit ŉ helikopter opgemerk het. Brigadier Motlafela Mojapelo, woordvoerder van die polisie, het gesê lt.genl. Nneke Ledwaba het Vrydagoggend ŉ intensiewe operasie in Musina en Beitbrug gelei. “Nadat hy die padblokkade besoek het, het hulle in ŉ helikopter oor die gebied gery om dit te patrolleer, toe hy ŉ gryskleurige Toyota in ŉ rivier opgemerk het.” Die motor was halfpad onder water en die smokkelaars wou van vyf donkies gebruik maak om dit aan Zimbabwe se kant van die grens uit die water te trek. “Toe hulle die polisie sien, het hulle in Zimbabwe in gevlug. Die motor is steeds in die water. Sodra dit uitgehaal is, kan die oorsprong en eienaar bevestig word.”